open-index/open-wikipedia-markdown huggingface dataset:
HP iLo

**iLo** (ראשי תיבות של: **I**ntegrated **L**ights-**O**ut) היא טכנולוגיה משובצת נשלטת שרת מבית HP אשר מאפשרת יכולות ניהול מחוץ לרשת. החיבור הפיזי הוא של פורט אתרנט אשר נמצא ברוב שרתי "Proliant" מסדרת 300 ואילך.

iLo נותן פונקציונליות דומה לטכנולוגיית LOM (ראשי תיבות של lights out management) המוצעת על ידי ספקים אחרים, כגון סאן/אורקל, דל, IBM, DRAC, וסיסקו CIMC.

## תכונות
iLo מאפשר לבצע פעולות על שרת HP מעמדה מרוחקת. לכרטיס iLo חיבור נפרד לרשת וכתובת IP משלו. אל הכרטיס שלו אפשר להתחבר בפרוטוקול HTTPS (שהוא HTTP עם הצפנת TLS). מבין האפשרויות: 
* אתחול השרת (כגון אם הוא "תקוע" - אינו מגיב ברשת הרגילה)
* העלאת השרת ממצב מכובה
* ממשק פיקוד מרוחק (Remote Console) - ייתכן וידרוש רישוי מורחב (Advanced License)
* הוספת (Mount) דיסק CD/DVD מרוחק או "Image"
* גישה ל-IML (Integrated Management Log) של השרת
* שליטה מרוחקת באמצעות RIBCL (Remote Insight Board Command Language) מבוססת XML
* תמיכה מלאה ב-CLI דרך פורט RS-232, (מוגבל עקב אי יכולת לגשת את מקשי הפונקציות)

## גרסאות

קטגוריה:מוצרי היולט פקארד
אקים טמירוף

**אקים מיכיילוביץ' טמירוף** (באנגלית: ** Akim Mikhailovich Tamiroff**; 29 באוקטובר 1899 - 17 בספטמבר 1972) היה שחקן קולנוע אמריקאי ממוצא ארמני, זוכה פרס גלובוס הזהב לשחקן המשנה הטוב ביותר ומועמד שני פרסי האוסקר על תפקידיו בסרטים "למי צלצלו הפעמונים" ו"הגנרל מת בשקיעה".

## ביוגרפיה
טמירוף נולד בעיר טביליסי ששכנה בשטח האימפריה הרוסית (כיום גאורגיה). הוא התאמן לראשונה במשחק מקצועי ב"תיאטרון האמנותי של מוסקבה" תחת השחקן הרוסי האגדי קונסטנטין סטניסלבסקי והחל את דרכו בתיאטרון הרוסי. במהלך מסע הופעות עולמי בו השתתף טמירוף הגיע לברודוויי והחליט להישאר ולנסות את מזלו בתחום בארצות הברית. טמירוף עבד במהלך שנות ה-20 של המאה ה-20 בתעשיית התיאטרון האמריקאית ועל אף המבטא הרוסי הכבד שלו הוא הצליח לבסס את מעמדו כשחקן מן המניין.
הוא החל את דרכו בתעשיית הסרטים בהוליווד בתחילת שנות ה-30 בתפקידים קטנים. הוא התגלה ב-1935 בזכות תפקיד קטן תחת בימויו של ויליאם ויילר בסרט "ההונאה העליזה" ובזכות תפקיד קטן בו השתתף בדרמה המוזיקלית "מריאטה השובבה".

בשנת 1936 טמירוף זכה למעמד של כוכב בזכות משחקו במותחן הפשע של לואיס מיילסטון "הגנרל מת בשקיעה" בתפקיד הגנרל הסיני יאנג עליו הוא הועמד לפרס אוסקר לשחקן המשנה הטוב ביותר. בנוסף השתתף בלהיטי הקולנוע של אותה השנה "אנתוני אדוורס" של מרווין לרוי ו"סיפורו של לואי פסטר" של ויליאם דיטרייל. כשחקן מצליח הוא לוהק לסרטיו של ססיל ב. דה-מיל "North West Mounted Police", "יוניון פסיפיק" ו"הפיראט" ולסאטירה הפוליטית "מק'גינטי הגדול" בתפקיד הבוס.

בשנת 1943 היה טמירוף לשחקן הקולנוע הראשון שזוכה בפרס גלובוס הזהב לשחקן המשנה הטוב ביותר על תפקידו בתור פבלו בעיבוד הקולנועי של סם ווד לספר "למי צלצלו הפעמונים", על תפקידו בסרט היה מועמד בפעם השנייה לפרס האוסקר. כמו כן הוא הופיע בסרטו השלישי של בילי ויילדר "חמישה קברים לקהיר" בתפקיד פאריד בעל המלון ובדרמה "זרע הדרקון" בתפקיד הסוחר וו ליין.

בשנות ה-50 הופיע טמירוף בסרטיו של אורסון ולס "מגע של רשע" בתפקיד דוד ג'ו גראנדי ו"מר ארקדין". בנוסף שיחק בדרמה ההיסטורית "אנסטסיה" בתפקיד בוריס צ'רנוב ובקומדיית המלחמה "יעקובובסקי והקולונל".

בשנות ה-60 הרבה טמירוף להשתתף בסרטים אירופאים כשהבולט מכולם היה הסרט המדע בדיוני הצרפתי של ז'אן-לוק גודאר "אלפאוויל", שבו שיחק בתפקיד הסוכן החשאי הנרי דיקסון. טמירוף שיחק גם בסרט הפשע "האחד עשר של דני אושן", בדרמה המשפטית של אורסון ולס "המשפט" ובהפקה המצליחה של וולט דיסני "לויטננט רובינזון קרוזו".

טמירוף היה נשוי במשך כ-40 שנה לשחקנית הרוסייה תמרה שיין עד למותו ב-17 בספטמבר 1972 ממחלת הסרטן בגיל 72. הונצח בשדרת הכוכבים של הוליווד.

## פילמוגרפיה נבחרת

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:שחקני קולנוע וטלוויזיה אמריקאים
קטגוריה:ארמנים מגאורגיה
קטגוריה:אישים שהונצחו בשדרת הכוכבים של הוליווד: קולנוע
קטגוריה:מהגרים מברית המועצות לארצות הברית
קטגוריה:זוכי פרס גלובוס הזהב: קולנוע: שחקן משנה
קטגוריה:אמריקאים שנולדו ב-1899
קטגוריה:אמריקאים שנפטרו ב-1972
הלם טניסון, ברון טניסון השני

**הלם טניסון, ברון טניסון השני** (באנגלית: **Hallam Tennyson, 2nd Baron Tennyson**;  11 באוגוסט 1852 – 2 בדצמבר 1928) היה המושל הכללי של אוסטרליה השני. הוא היה בנו השני של אלפרד טניסון, המשורר הנערץ והבולט מסוף התקופה הוויקטוריאנית ונקרא על שמו של ידידו המנוח של אביו, המשורר ארתור הלם.

## ראשית חייו
הלם טניסון נולד בטוויקנהאם, רובע ריצ'מונד שעל התמזה, מחוז סארי, אנגליה. הוא התחנך בטריניטי קולג' שבקיימברידג'. את שאיפותיו לקריירה פוליטית נאלץ לנטוש עקב גילם המופלג ובריאותם הרופפת של הוריו, את זמנו הקדשי לטיפול בהם.

במידה מסוימת היה זה לטובתו כאשר אביו הסכים לקבל תואר אצולה ב-1884. באותה שנה נשא הלם טניסון לאישה את אודרי בויל (לאחר שחווה אהבה נכזבת למרי גלדסטון, בתו של ראש ממשלת בריטניה, ויליאם גלאדסטון). עם מות אביו ב-1892, ירש ממנו את התואר "ברון טניסון" ואת תפקיד הביוגרף הרשמי. ב-1897 פרסם את הביוגרפיה הרשמית של אביו.

כמו אביו המפורסם, היה טניסון אימפריאליסט נלהב וב-1883 היה לחבר המועצה של ליגת הפדרציה האימפריאלית, שדולה שהוקמה כדי לתמוך ברעיונות האימפריאליסטים של שר המושבות, ג'וזף צ'מברלין. פעילותו זו, עם ייחוסו המשפחתי, הביאה את צ'מברלין להציע ב-1899 לטניסון את תפקיד מושל אוסטרליה הדרומית. 

## המושל הכללי של אוסטרליה
במאי 1902, כאשר המושל הכללי של אוסטרליה ג'ון הופ התפטר מתפקידו, עדיין כיהן טניסון בתפקיד מושל אוסטרליה הדרומית. טניסון היה הבכיר מבין כל מושלי מדינות אוסטרליה, וכאשר הפליג הופ בחזרה לאנגליה ב-17 ביולי 1902, מונה טניסון למושל הכללי בפועל. בקשר ליכולתו למלא תפקיד זה באופן קבוע הילכו ספקות שנבעו מחוסר ניסיונו בפוליטיקה. אך הוא עשה רושם טוב על הציבור האוסטרלי בשל צניעותו וחסכנותו, בהשוואה להופ, שהיה בעל אופי מתנשא. בינואר 1903 קיבל על עצמו את התפקיד ועל פי הצעתו מונה לשנה אחת בלבד.

טניסון זכה לאהדה ציבורית חזקה יותר בהשוואה לקודמו בתפקיד. אך בנוגע לעמימות של הגדרת תפקידו צצו קשיים. ראש ממשלת אוסטרליה, אלפרד דיקין, עמד על כך שהמזכיר הרשמי של המושל הכללי ימונה וימומן על ידי ממשלת אוסטרליה. ממשלת בריטניה התנגדה לדרישה זו, שמשמעותה הייתה שהמושל הכללי לא יוכל למלא את מה שבלונדון ראו את תפקידו הרחב יותר בהשגחה על ממשלת אוסטרליה. טניסון היה שותף לדעה זו.

כתוצאה מכך, התגלעו מתיחויות בין דיקין לבין טניסון. דיקין חשד בטניסון, ובצדק, שהוא מדווח ללונדון ומנסה להתערב בנושאים פוליטיים, כמו בהסכם הימי בין בריטניה לבין אוסטרליה. מסיבה זו, לא עודד דיקין את טניסון לבקש הארכה לכהונתו בת השנה. כל השיקולים הללו לא נודעו בציבור ובינואר 1904 עזב טניסון את אוסטרליה.

## שנותיו האחרונות
את שארית חייו בילה טניסון באי וייט, שם שימש כסגן המושל החל מ-1913. אשתו מתה ב-1916 ושנתיים לאחר מכן נישא בשנית. אשתו השנייה הייתה בת למשפחה אנגלית בעלת שורשים בהודו הבריטית. מרי אמילי (מאי) פרינספ, הייתה בתו של צ'ארלס רוברט פרינספ, שנולד בהודו ומאוחר יותר היה לבעליו של מטע אגוזי מוסקט בסינגפור (על שמו קרויים רחוב וארמון בסינגפור). טניסון היה בעל השני של מאי פרינספ. הלם טניסון מת בביתו שבאי וייט בדצמבר 1928.

## קישורים חיצוניים

* Serle, Percival (1949). "Tennyson, Hallam". Dictionary of Australian Biography. 
* 

קטגוריה:המושלים הכלליים של אוסטרליה
קטגוריה:מושלי אוסטרליה הדרומית
קטגוריה:בריטים שנולדו ב-1852
קטגוריה:בריטים שנפטרו ב-1928
נורת'מברלנד

**נורת'מברלנד** (באנגלית: **Northumberland**) הוא מחוז באזור צפון-מזרח אנגליה, והמחוז הצפוני באנגליה, בירתו העיר מורפת' (Morpeth).

נורת'מברלנד שוכנת בצפון-מזרח אנגליה, וגובלת במחוזות דרהאם וטיין אנד וויר בדרום, במחוז קאמבריה במערב, בסקוטלנד בצפון, ובים הצפוני במזרח.

עד לשנת 1400 כלל המחוז גם את העיר ניוקאסל, אז הפכה למחוז עצמאי. תחת שלטון בית טיודור הורחב המחוז משמעותית, בשנת 1482 סופחה העיר בריק על הטוויד (Berwick-upon-Tweed), בשנת 1495 טיינדל (Tynedale), בשנת 1536 טיינמאות' (Tynemouth), בשנת 1542 רידסדייל (Redesdale), ובשנת 1572 סופחה הקסהאמשייר (Hexhamshire).

במחוז ביצות רבות, הפארק הלאומי נורת'מברלנד שוכן על פני למעלה מרבע משטח המחוז. צפיפות האוכלוסין במחוז היא הנמוכה באנגליה, 63 איש לקמ"ר.

## קישורים חיצוניים

* 
* 

## הערות שוליים

*
קטגוריה:אנגליה: מחוזות
יוליוס אייכברג

**יוליוס אייכברג** (בגרמנית: **Julius Eichberg**; 13 ביוני 1824, דיסלדורף – 18 בינואר 1893, בוסטון) היה מלחין, מורה למוזיקה ומנהל מוזיקלי יהודי אמריקאי יליד גרמניה. עיקר פעילותו הייתה בבוסטון, מסצ'וסטס, ארצות הברית.

## קורות חיים
יוליוס אייכברג נולד בדיסלדורף, גרמניה למשפחה יהודית. את ההדרכה המוזיקלית הראשונה שלו הגיעה מאביו, שניגן על כינור הוא למד באקדמיה המוזיקלית של וירצבורג בילדותו. בהמלצתו של פליקס מנדלסון, הוא נכנס לקונסרבטוריון של בריסל בגיל תשע-עשרה, שם זכה בפרסיו ראשונים על נגינה והלחנה בכינור. הוא היה תלמידו של המלחין הבלגי שארל דה בריו, למד קומפוזיציה אצל פרנסואה-ז'וזף פטיס, ולמד כינור אצל למברט ג'וזף מירטס. במשך אחת עשרה שנים הוא מילא את תפקידו של פרופסור בקונסרבטוריון של ז'נבה ובתקופה זו גם נישא לסופי מרטנס ונולדה לו בתו היחידה אני אייכברג (Annie Philippine Eichberg). בשנת 1857, הוא הגיע לארצות הברית, שהה שנתיים בניו יורק ולאחר מכן המשיך לבוסטון, שם הפך לשף התזמורת במוזיאון בוסטון. בשנת 1867 הוא הקים וניהל את הקונסרבטוריון למוזיקה של בוסטון, ובאותה שנה הוא נבחר למפקח על המוזיקה בבתי הספר הציבוריים של בוסטון, שבתפקידו מילא זה מכבר. הוא גם ייסד את בית הספר לכינור אייכברג. מאוחר יותר הלחין סימפוניות וקטעי פסנתר. יוליוס אייכברג מת בבוסטון ב-19 בינואר 1893; ההספד שלו נותן 18 בינואר. הוא נקבר בבית הקברות מאונט אובורן, הקבורה הראשונה בבית הקברות של יהודי שניתן לזהות אותו.

## קישורים חיצוניים

* 
* 

## הערות שוליים

קטגוריה:בוסטון: אישים
קטגוריה:מהגרים מגרמניה לארצות הברית
קטגוריה:מלחינים יהודים גרמנים
קטגוריה:מלחינים יהודים אמריקאים
קטגוריה:מורים למוזיקה יהודים
קטגוריה:מורים למוזיקה בגרמניה
קטגוריה:מורים למוזיקה באמריקה
קטגוריה:מלחיני אופרה יהודים
קטגוריה:מלחיני אופרה גרמנים
קטגוריה:מלחיני אופרה אמריקאים
קטגוריה:יהדות מסצ'וסטס
קטגוריה:מלחינים אמריקאים במאה ה-19
קטגוריה:אמריקאים שנולדו ב-1824
קטגוריה:אמריקאים שנפטרו ב-1893
אמי ורדינאה

**אמי ורדינאה** (מכונה גם: **שפיר נאה**) הוא אמורא ארץ-ישראלי בדור השלישי. מוסר בשם ר' אבהו. היה משמש חכם בבית הנשיא שהיו שואלים ממנו הוראות באיסור והיתר ומראים לו בכור שנפל בו מום. ביום טוב לא היה רואה את הבכורות.

## ביאור שמו
לדעה אחת המובאת ברש"י מורה כינוי "ורדינאה" שהיה נאה כוורד, והוא זהה עם חכם בשם **אמי שפיר נאה**, שמסר פעם אחת הלכה בשם רבי יוחנן, ורב נחמן בר יצחק העיד על דבריו "וכי משום ששמו אמי שפיר נאה יאמרו מאמר שמועות שאינן נאות?".

אך לדעת רש"י עצמו הכינוי "ורדינאה" הוא על שם מקומו ורדינא.

## קישורים חיצוניים

## הערות שוליים

קטגוריה:הדור השלישי לאמוראי ארץ ישראל
קטגוריה:תלמידי רבי אבהו
רוברט קראמב

**רוברט קראמב** (באנגלית: **Robert Crumb** נקרא קרַם; נולד ב-30 באוגוסט 1943) הוא אמן קומיקס אמריקאי ומוזיקאי. עבודתו מראה לעיתים קרובות נוסטלגיה לתרבות העממית האמריקאית של שלהי המאה התשע עשרה וראשית המאה העשרים. בנוסף, מהווה עבודתו סאטירה על החברה האמריקאית הנוכחית. 

נולד בפילדלפיה שבארצות הברית למשפחה קתולית. 

עבודתו נחשבת למעוררת מחלוקת בעיקר לגבי הצורה בה הוא מציג נשים ומיעוטים. 

קראמב עלה לגדולה אחרי 1968 כשהוציא את Zap Comix אשר נחשב לפרסום הקומיקס המוצלח הראשון בסצנת הקומיקסים המחתרתיים. באותה התקופה יצר בין השאר את פריץ החתול. 

בעקבות ירידת הפופולריות של הקומיקסים המחתרתיים, החל קראמב לעסוק בנושאים ביוגרפיים ואוטוביוגרפיים. בתקופה זו שיפר את סגנונו בהשפעת ציירי קרטון מסוף המאה התשע עשרה.

## קישורים חיצוניים

* 

* 
* 

קטגוריה:קומיקסאים אמריקאים
קטגוריה:אמריקאים שנולדו ב-1943
רבי יהודה נשיאה השני

רבי **יהודה נשיאה השני**, היה בנו של רבן גמליאל הרביעי, ושימש כנשיא הסנהדרין בדור השני או השלישי לאמוראי ארץ ישראל. לפי ייחוסו, היה דור עשירי להלל הזקן.

## ביוגרפיה
רבו היה רבי יוחנן, ולאחר פטירת רבי יוחנן ישב ללמוד לפני רבי אמי. יהודה נזכר בתלמוד הבבלי בשאלו הלכה מרבי אמי, ומופיע גם בתלמוד הירושלמי.

נראה שהמעשה בקיסר דיוקלטיאנוס, שקרא לרבי יהודה נשיאה לפתע, מתייחס אליו, משום שדיוקלטיאנוס הפך לקיסר בשנת 284, וכיהן כקיסר עד התפטרותו בשנת 305, בתקופת נשיאותו של רבי יהודה נשיאה השני.

אפיפניוס מסלמיס מוסר בספרו "פנריון" שפגש את יוסף הקומס, יהודי מומר שפעל לניצור יהודי הגליל, שטען כי היה עוזרו של הנשיא וכי האחרון התנצר על ערש דווי. בספר נזכר כי הנשיא המדובר הוא הלל נשיאה (בנו של יהודה נשיאה השני, או יהודה נשיאה הראשון), אך לפי המקובל במחקר על פי מנין השנים, סיפורו של יוסף הקומס מתייחס ליהודה נשיאה השני.

## קישורים חיצוניים

## הערות שוליים

קטגוריה:הדור השני לאמוראי ארץ ישראל
קטגוריה:נשיאי הסנהדרין
קטגוריה:שושלת הלל הזקן
קטגוריה:הדור השלישי לאמוראי ארץ ישראל
קטגוריה:תלמידי רבי יוחנן
קטגוריה:תלמידי רבי אמי
קטגוריה:אישים בחז"ל המוזכרים במקורות חיצוניים
רבן גמליאל החמישי

**רבן גמליאל החמישי** היה נשיא הסנהדרין בשלהי המאה ה-4, לאחר אביו הלל נשיאה, שתיקן את הלוח העברי.

בתוך כתביו של ליבאניוס, הרטוריקן המפורסם ביותר של המאה ה-4, ישנה התכתבות שהתקיימה בשנים 388–393 עם "פטריארך" בארץ ישראל, כפי הנראה נשיא הסנהדרין, אותו מזהה מנחם שטרן עם גמליאל החמישי. ליבאניוס פונה אליו במילים המעידות על כבוד רב והכרה בסגולותיהם של הנשיא עצמו ושל עמו. ניתן אולי להסביר רגשות אלה בתחושת האחווה לנוכח הסכנה שבה מצאו עצמם היהודים וה"הלנים" תחת עול הקיסרים הנוצרים. נראה כי הנשיא היה חבר קרוב של ליבאניוס ורוב ההתכתבות מכילה מכתבי המלצה, שבהם ליבאניוס מבקש טובה עבור חבריו, שכמה מהם היו מוכרים גם לנשיא. מתוך ההתכתבויות ניכר כי ליבאניוס מחשיב את הנשיא היהודי כבעל חינוך יווני. כמה מן המכתבים רומזים על כך שהנשיא הפעיל כוח והשפעה העולים אפילו על אלו של המושל האזרחי של פרובינקיה סוריה-פלשתינה. מתוך אחד המכתבים, נראה כי המושל הילאריוס הודח בשל התנהגות בלתי נאותה וכי הנשיא היה מעורב בהדחה. ליבאניוס אינו מנסה לנקות את המושל מאשמה, אולם מפציר בנשיא לסייע לו. מכתב זה מעיד על כוחו העצום של גמליאל בארץ ישראל.
שטרן גם מזהה את גמליאל החמישי עם "הפטריארך גמליאל" הנזכר במכתב שכתב הירונימוס בשנות ה-90 של המאה ה-4, שבו הוא מציין כי הקיסר הביזנטי תאודוסיוס הראשון (מת בשנת 395) הוציא להורג קונסול רומי לשעבר (virconsularis) בשם הסיכיוס, שגמליאל זעם עליו משום שהוא השיג במרמה מסמכים אימפריאליים ששייכים לו.

את מקומו של רבן גמליאל החמישי מילא בנו, רבי יהודה נשיאה השלישי.

## הערות שוליים

קטגוריה:נשיאי הסנהדרין
קטגוריה:בית דוד
קטגוריה:שושלת הלל הזקן
קטגוריה:הדור החמישי לאמוראי ארץ ישראל
קטגוריה:יהודים בארץ ישראל במאה ה-4
קטגוריה:אישים בחז"ל המוזכרים במקורות חיצוניים
קטגוריה:נפטרים ב-380
רבי יהודה נשיאה השלישי

**רבי יהודה נשיאה השלישי** היה הנשיא בארץ ישראל בשלהי המאה ה-4. בנו של רבן גמליאל החמישי, ואבי רבן גמליאל השישי, האחרון שכיהן בתפקיד. מעבר לכך לא ידוע עליו דבר.

## קישורים חיצוניים

## הערות שוליים

קטגוריה:נשיאי הסנהדרין
קטגוריה:בית דוד
קטגוריה:שושלת הלל הזקן
קטגוריה:יהודים בארץ ישראל במאה ה-4
יעקב אייכנבוים

**יעקב אייכנבוים** ברוסית: **Яков Моисеевич Эйхенбаум**; (ביידיש: אייכענבוים; **Eichenbaum**; 12 באוקטובר 1796, יום הכיפורים תקנ"ז, קרסנופוליה, גליציה – 27 בדצמבר 1861, כ' בטבת תרכ"ב, קייב, האימפריה הרוסית) היה מחנך, משורר ומתמטיקאי יהודי-רוסי, איש תנועת ההשכלה, מחלוצי החינוך המודרני בקרב יהודי רוסיה.

## קורות חיים
הדפיס ספרים בתחומים שונים, והשקיע את מרצו בחינוך הנוער להשכלה.

עמלו הפדגוגי והספרותי משך את תשומת הלב של הממשלה הרוסית, ובשנת 1844 הוא מונה למפקח בית הספר הרוסי-יהודי בקישינב, שש שנים לאחר מכן מונה כמפקח ראשי של בית המדרש לרבנים בז'יטומיר שנפתח אז על ידי הממשלה הרוסית. בתפקיד זה החזיק עד מותו.

## ספריו
* **קול זמרה**: ובו קבוצת שירים שונים. לייפציג, 1836
* **הקרב: שיר**, אדעסא, תקצ"ט (1839)
** **הקרב: תחבולות צחוק השאך**... לכל משפטיו וחקותיו... בדרך שיר. לעמבערג: ד'ה' שרענצעל, 1860
* **הקוסם: חזון בחמשת שירים**. אדעסא: ל' ניטצשע וא' צעדערבוים, 1863

## קישורים חיצוניים
* 
* 
* 
* 
* 
* 

קטגוריה:מתמטיקאים יהודים רוסים
קטגוריה:משוררים יהודים רוסים
קטגוריה:משכילי רוסיה
קטגוריה:ילידי 1796
קטגוריה:רוסים שנפטרו ב-1861
מוציא להורג (מארוול קומיקס)

**מוציא להורג** (באנגלית: **Executioner**) הוא דמות בדיונית של נבל-על שהופיע בחוברות הקומיקס תור והאוונג'רס הצעירים ביקום מארוול קומיקס. מוציא להורג המקורי הופיע לראשונה בחוברת *Journey into Mystery #103* מאפריל 1964 ונוצר על ידי הכותב סטן לי והמאייר ג'ק קירבי. מוציא להורג השני הופיע לראשונה בחוברת *Dark Reign: Dark Avengers #1* מיולי 2009, ונוצר על ידי הכותב פול קורנל והמאייר מארק ברוקס. מוציא להורג הוא האלטר אגו של סקורג', אסגרדי/ענק כפור שנעשה לשותפה המיתולוגי של אמורא המכשפת. כמותה, סקורג' לא מבוסס על המיתולוגיה הנורדית בדומה לשאר דמויות תור, אך בניגוד למכשפת לא ניתן ולו הסבר לכך. 

סקורג' נולד ביוטונהיים לאלה אסגרדית וענק כפור, וזכה לכבוד כשנלחם נגד ענקי הסופה. סקורג' נעשה לשותפה של מכשפת, שנאלצה כמה פעמים להשתמש בכוחותיה כדי לשלוט בו. כשותפים, הם עבדו לעיתים קרובות בשליחות לוקי. הצמד נשלח להילחם בתור, בקרב במהלכו סקורג' הגלה את ג'יין פוסטר למימד אחר תמורת כניעתו של תור. תור נכנע, אך מכשפת הפכה את סקורג' לעץ, החזירה את פוסטר ושחררה את תור. הם חזרו לאסגרד, אך הוגלו לכדור הארץ בידי אודין והצטרפו כחברים מייסדים לאדוני הרשע של ברון זמו. סקורג' התחפש לעוזרו לשעבר של זמו ופיתה את קפטן אמריקה לקרב, וזאת בעוד מכשפת הסיתה את תור נגד שאר האוונג'רס. הוא עזר לזמו והביס את הקפטן, והמשיך בתפקידו כחבר בקבוצה. כאשר זמו גרם ליצירת וונדר מן, סקורג' הובס בידי וונדר מן שבדק את כוחותיו. סקורג' שמח לאיד כשזמו אמר שוונדר מן יהרג בתוך שבוע אלמלא תינתן לו תרופה, אך נלעג בידי וונדר מן. תכנון הקבוצה להרוג את האוונג'רס סוכל בידי וונדר מן, והקבוצה הובסה.

עם ובלי המכשפת, סקורג' נלחם באויבים רבים דוגמת בלדר, ארבעת המופלאים, הענק הירוק, הדפנדרס, דוקטור סטריינג', הדבר וסירטיר בין היתר. כאשר מכשפת התאהבה בהיימדל, סקורג' הצטרף לתור, בלדר ולוחמי ולהאלה למשימה בממלכת המתים הל, שם קבוצת נשמות נלכדה בידי מלקית' הארור וסורבה לחזור לכדור הארץ בידי הלה. למרות חששותיו, תור הניח לסקורג' להתלוות אליהם, אך הוא נעלם כאשר רוחה של מכשפת אמרה לו כי היימדל הרג אותה. כאשר גילה כי זו קוסמת משנת-צורה בשירות הלה, סקורג' המשיך בדרכו. לפתע, ספינת המתים נגלפאר הופיעה, והלה עצמה הציעה לסקורג' מקום כבוד אחרי שיוולד מחדש אחרי הראגנארוק. בזעמו על המניפולציה, סקורג' הקריב לכאורה את גרזנו כדי להרוס את נגלפאר, ולאחר שקיבל מלוחמי ולהאלה צמד רובי M16 הקריב את עצמו כדי להדוף את צבאות המתים.

בתחילה, סקורג' נשאר בהל, אך לאחר שתור בשריון "המשמיד" תקף את הל הובא לוואלהלה. הגראנדמאסטר צירף את רוחו ללגיון האל-מתים, זארקו איש המחר שלף אותו מרצף הזמן ושיסה אותו בתור. אודין גייס את סקורג' לעזור לת'נדרסטרייק נגד ג'קי לוקוס, ממשיך דרכו של סקורג' שמצא את גרזנו הקסום. מאוחר יותר, מכשפת תקפה את יגדראסיל עץ העולם כדי להחזיר את סקורג' מוואלהלה, אך נעצרה בידי תור, לוקי ובלדר בטענה שמעשיה פוגעים בזכרו.

בנה של נבלת-העל הנסיכה פיתון, דניאל דובואה, ירש את שמו כחבר בקבוצת האדונים הצעירים לצד סילבי לאשטון, מכשפת השנייה. סקורג' הופיע בסדרות האנימציה "יחידת גיבורי העל", האוונג'רס: סדרת האנימציה ואולטימייט ספיידרמן: סדרת האנימציה בנוסף לדמותו ברצועת תור שבסדרת שנות ה-60 "גיבורי מארוול". הוא הופיע בסרט האנימציה "הענק הירוק נגד תור", ובמשחקי הווידאו והפייסבוק "" ו-"". את דמותו בסרט הלייב אקשן "תור: ראגנארוק" גילם השחקן קארל אורבן.

## קישורים חיצוניים
* דף הדמות באתר הרשמי של מארוול קומיקס
* דף הדמות בפרויקט פאנדום של מארוול קומיקס

קטגוריה:נבלי על במארוול קומיקס
קטגוריה:תור
סלצ'וק אינאן

**סלצ'וק אינאן** (בטורקית: **Selçuk İnan**, נולד ב-10 בפברואר 1985) הוא כדורגלן עבר טורקי ששיחק בעמדת הקשר, אשר משמש כיום כמאמנה של קוג'אליספור מליגת העל הטורקית.

## קריירת מועדונים
אינאן התחיל את הקריירה שלו במחלקת הנוער של דרדנלספור ובגיל 17 עלה לקבוצה הבוגרת. בשנת  עבר למאניסאספור איתה ירד ליגה בתום עונת .

בקיץ  חתם בטרבזונספור. במשחק הבכורה שלו נגד אנקרספור הוא הבקיע צמד. ב-1 בנובמבר 2008 הבקיע את השער ה-2000 של קבוצתו בליגת העל הטורקית. הישג השיא של אינאן במדי טרבזונספור היה זכייה בגביע הטורקי.

בתום עונת  סיים את חוזהו בטרבזונספור, וב-25 במאי 2011 חתם בגלאטסראיי. ב-18 בספטמבר 2011 ערך את הופעת הבכורה שלו בליגה נגד סמסונספור. ב-11 בדצמבר 2011 הבקיע את שער הבכורה שלו עבור גלאטסראיי בניצחון 0-3 נגד טרבזונספור קבוצתו לשעבר. את העונה סיים כמלך השערים ומלך הבישולים של המועדון עם 13 שערים ו-16 בישולים. בסיום העונה זכה עם גלאטסראיי גם באליפות ובתואר מלך הבישולים של הליגה, קשר העונה ושחקן העונה. ב-12 באוגוסט 2012 זכה עם המועדון בסופר קאפ כאשר בישל 2 שערים בניצחון 2-3 נגד פנרבחצ'ה. ב-23 בספטמבר 2012 ענד לראשונה את סרט הקפטן. בשנת  הפך לקפטן הראשון של המועדון.

בקיץ , אינאן פרש מכדורגל ומונה לעוזר מאמן גלאטסראיי.

## קריירה בינלאומית
בצעירותו, אינאן שיחק בכל הנבחרות הצעירות של טורקיה. הוא זומן לראשונה לסגל הנבחרת הבוגרת לקראת המשחק נגד  במסגרת מוקדמות יורו 2008 אבל נפצע ושוחרר מהסגל. אינאן שותף בכל משחקי הנבחרת במסגרת מוקדמות יורו 2012 ובישל 6 שערים, אך הוא לא הצליח לעלות עם הנבחרת לטורניר הגמר. ב-24 במאי 2012 הבקיע את שער הבכורה שלו בנבחרת בניצחון 1-3 נגד .

## תארים
; טרבזונספור
*הגביע הטורקי: 
*הסופר קאפ הטורקי: 

; גלאטסראיי
*אליפות טורקיה: , , 
*הסופר קאפ הטורקי: , , , 
*גביע האמירויות: 
*הגביע הטורקי: , , 

; אישיים
*מלך הבישולים של ליגת העל הטורקית: 
*קשר העונה בליגת העל הטורקית: 
*שחקן העונה של ליגת העל הטורקית: 

## קישורים חיצוניים

קטגוריה:כדורגלנים טורקים
קטגוריה:קשרי כדורגל טורקים
קטגוריה:ערבים טורקים
קטגוריה:כדורגלני דארדנלספור
קטגוריה:כדורגלני מאניסאספור
קטגוריה:כדורגלני טרבזונספור
קטגוריה:כדורגלני גלאטסראיי
קטגוריה:מאמני כדורגל טורקים
קטגוריה:כדורגלני נבחרת טורקיה
קטגוריה:כדורגלני יורו 2016
קטגוריה:טורקים שנולדו ב-1985
אור אוסטוינד

**אור אוֹסְטְוִינְד** (נולד ב-18 בדצמבר 1987) הוא כדורגלן ישראלי, המשחק בעמדת הקשר בהפועל ניר רמת השרון.

## קריירה
אוסטוינד נולד, גדל והתחנך ברמת השרון. הוא התחיל את הקריירה שלו במחלקת הנוער של הפועל ניר רמת השרון, ובקיץ  התחיל להתאמן עם הקבוצה הבוגרת. ב-16 בספטמבר 2006 ערך את הופעת הבכורה שלו בליגה הלאומית, בהפסד 1–2 להפועל עכו, כאשר נכנס כמחליף בדקה ה-60, ולאחר שלוש דקות הבקיע את שער הבכורה שלו. עד סיום העונה הוא ערך בסך הכל חמש הופעות בליגה, כאשר את רוב משחקיו בקבוצה הבוגרת ערך במסגרת גביע הטוטו. בינואר  הושאל לבית"ר שמשון תל אביב מהליגה הארצית, והיה שותף לעלייה שלה לחצי גמר גביע המדינה, לאחר שהדיחה את מכבי תל אביב ברבע הגמר, ונעצרה על ידי הפועל תל אביב בחצי הגמר.

בקיץ  חזר לרמת השרון. בעונת 2008/2009 ערך 14 הופעות כאשר לרוב נכנס כמחליף ועונה לאחר מכן הפך לשחקן הרכב ראשון במועדון. את רוב משחקי עונת 2010/2011 החמיץ בשל פציעה, אך בסיום העונה חגג עם המועדון עלייה היסטורית לליגת העל. ב-10 בספטמבר 2011 ערך את הופעת הבכורה שלו בליגת העל, בהפסד 0–3 לבני סכנין. את שער הבכורה שלו בליגת העל כבש ב-29 בספטמבר 2012, בתיקו 2–2 מול בני יהודה תל אביב.

בקיץ  חתם בהפועל חיפה ששילמה עבורו 50 אלף שקל. ב-24 באוגוסט 2013 ערך את הופעת הבכורה שלו במועדון, בניצחון 2–0 על קבוצתו הקודמת רמת השרון. ב-19 באוקטובר 2013 הבקיע את שער הבכורה שלו בהפועל חיפה, בניצחון 2–1 נגד בני יהודה תל אביב. בסך הכל שיחק אוסטוינד שנתיים בהפועל חיפה, וערך במדיה 60 הופעות בליגת העל, בהן כבש שני שערים.

ב-27 במאי 2015 חתם לשנתיים בעירוני קריית שמונה. אוסטוינד כבש שני שערים ב-29 הופעות בליגת העל, ובתום עונה אחת שוחרר מהקבוצה. ב-26 בספטמבר 2016 חתם בקבוצת נעוריו הפועל רמת השרון, ובמדיה שיחק חצי עונה וכבש חמישה שערים ב-11 הופעות בליגה הלאומית.

ב-10 בינואר 2017 חזר לליגת העל כאשר חתם לעונה וחצי בהפועל תל אביב. יומיים לאחר מכן כבר ערך את הופעת הבכורה שלו בקבוצה, כשפתח בהרכב בהפסד 1–2 לעירוני קריית שמונה. ארבעה ימים לאחר מכן נכנס כמחליף בהפסד 0–1 בדרבי מול מכבי תל אביב, אך לאחר מכן נפצע ולא חזר לשחק עוד בעונה זו, אשר בסופה ירדה הקבוצה לליגה הלאומית. בעונה שלאחר מכן המשיך לשחק במועדון בליגה הלאומית, וב-8 בדצמבר 2017 כבש את שער הבכורה שלו בהפועל תל אביב, בניצחון 4–1 על הפועל נצרת עילית. בסך הכל כבש בעונת 2017/2018 שלושה שערים ב-29 הופעות, ובסופה עלה עם הקבוצה לליגת העל.

אוסטוינד נשאר בליגה הלאומית, וב-5 באוגוסט 2018 חתם בהפועל רמת גן. בינואר 2019 חזר לקדנציה שלישית בהפועל רמת השרון. ב-15 בדצמבר 2024 חתם במכבי הרצליה.

בינואר 2026 חזר להפועל ניר רמת השרון.

## קישורים חיצוניים

* 

## הערות שוליים

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:רמת השרון: כדורגלנים
קטגוריה:כדורגלני הפועל רמת השרון
קטגוריה:כדורגלני בית"ר שמשון תל אביב
קטגוריה:כדורגלני הפועל חיפה
קטגוריה:כדורגלני עירוני קריית שמונה
קטגוריה:כדורגלני הפועל תל אביב
קטגוריה:כדורגלני הפועל רמת גן
קטגוריה:כדורגלני מכבי הרצליה
קטגוריה:בוגרי תיכון אלון (רמת השרון)
קטגוריה:ישראלים שנולדו ב-1987
צפון הונגריה

**צפון הונגריה** (בהונגרית: Észak-Magyarország)  הוא אחד מחבלי הונגריה המוגדרים לצרכים סטטיסטיים ותכנוניים ושוכן בחלקו הצפון מזרחי של המדינה. הוא כולל בתוכו את המחוזות בורשוד-אבאוי-זמפלן, הווש ונוגראד. בשפת הדיבור, גם חלקים ממחוז סבולץ'-סטמאר-ברג נכללים בצפון הונגריה. מרכז החבל נמצא בעיר מישקולץ.
## ערים מרכזיות

## [[אתר מורשת עולמית|אתרי מורשת עולמית]]
* הפארק הלאומי אגטלק
* חבל טוקאי
* הולוקה

## קישורים חיצוניים

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:הונגריה: חבלים
קריקטוריסטים למען שלום

**"קריקטוריסטים למען שלום"** (באנגלית: **Cartooning for Peace**, בצרפתית: **Dessins pour la Paix**) היא עמותה בינלאומית של קריקטוריסטים שהוקמה בצרפת בשנת 2006.

## הקמת העמותה
ב-16 באוקטובר 2006, לאחר פרשת קריקטורות מוחמד, התקיים במטה האומות המאוחדות בניו יורק מפגש תחת הכותרת "להתיר את חוסר הסובלנות" בין קופי אנאן, מזכ"ל האו"ם, לבין פלאנטו, עיתונאי וקריקטוריסט בעיתון הצרפתי לה מונד. במפגש השתתפו 12 קריקטוריסטים מרחבי העולם. כתוצאה מהמפגש הוקמה העמותה **"קריקטוריסטים למען שלום"** שמטרתה היא קידום ההבנה והכבוד ההדדי בין בני דתות ותרבויות שונות, תוך שימוש בקריקטורות כביטוי לשפה אוניברסלית. מאז הקמתה בשנת 2006 ארגנה העמותה תערוכות ומפגשים רבים. העמותה נרשמה באופן רשמי בצרפת במאי 2008.

העמותה מורכבת משלושה ארגונים:
* ארגון האם בפריז, המורכב מקריקטוריסטים המתווים את הקו האמנותי ומנהלים את פעילויות העמותה.
* "קריקטוריסטים למען שלום (אטלנטה)", שלוחה של העמותה באטלנטה, ג'ורג'יה, ארצות הברית.
* "קריקטוריסטים למען שלום (ז'נבה)", הזרוע הפיננסית של העמותה, הנהנית ממימון של משרד החוץ השווייצרי ושל האו"ם.

## פעילות
עמותת "קריקטוריסטים למען שלום" מארגנת תערוכות של קריקטורות בהן נפגשים קריקטוריסטים ואמנים ממדינות שונות עם הציבור הרחב, על מנת לקדם את רעיונות חופש הביטוי וההכרה בעבודתם העיתונאית של הקריקטוריסטים.

העמותה מספקת תמיכה והדרכה לקריקטוריסטים. כמו כן היא שמה לה למטרה לספק הגנה וסיוע משפטי לקריקטוריסטים באזורי מצוקה.

## חברי העמותה
בעמותה חברים יותר מ-100 קריקטוריסטים ממגוון מדינות, דתות וגישות פוליטיות. משרדי העמותה נמצאים במערכת העיתון "לה מונד" בפריז.

בין חברי העמותה נמנים הקריקטוריסטים הישראלים אורי פינק, מישל קישקה, אבי כץ ושי צ'רקה, וכן רענן לוריא.

## אירועים
העמותה ארגנה עשרות מפגשים של קריקטוריסטים ברחבי העולם.

העמותה מארגנת תערוכות ציור וקריקטורות, לרוב מלוות בהרצאות של אמנים אורחים. בתערוכות מוצגות קריקטורות על נושאים פוליטיים כגון סכסוכים אלימים בעולם, איכות הסביבה, זכויות האדם, פערים כלכליים, צנזורה ואיסורים, עונש מוות במקומות שונים בעולם, זכויות הילד ועוד.

איורי "קריקטוריסטים למען שלום" מוצגים בתצוגת הקבע של "אגף השלום" של מוזיאון קאן, שהוקם לאחר מלחמת העולם השנייה. מדי שנה המוזיאון גם מארגן מפגש של פעילי העמותה עם אנשי ציבור שונים.

בחודש נובמבר 2013 הארגון "עיתונאים ללא גבולות" פרסם אלבום ובו 100 קריקטורות של אמני העמותה.

## הפרס על שם אונורה דומייה
החל משנת 2010 מעניקה העמותה פרס כספי על שם האמן אונורה דומייה. הפרס ניתן לקריקטוריסט הראוי להערכה על פרסום יצירותיו במדינה שבה הוא פועל.

בשנת 2011 זכתה בפרס האמנית הסינית שיה ליצ'ואן, ובשנת 2012 התוניסאית נדיה חיארי.

## קישורים חיצוניים
* 
* 

קטגוריה:קריקטורה
קטגוריה:ארגונים
קטגוריה:עמותות
דטמולד

**דֶטמוֹלד** (גרמנית: **Detmold**) היא עיר בנורדריין-וסטפאליה שבגרמניה.

בין 1468 ל-1918 דטמולד הייתה בירת נסיכות ליפה ובין 1918 ל-1947 הייתה בירת המדינה החופשית ליפה.

## גאוגרפיה
דטמולד ממוקמת באזור מזרח וסטפאליה-ליפה (גרמנית: **Ostwestfalen-Lippe**). מדרום לעיר ממוקם יער טויטובורג.

## היסטוריה
היישוב מוזכר לראשונה בשנת 783 (הקרב ליד דטמולד). ב-1263 דטמולד קיבלה מעמד של עיר. ב-1305 סביב העיר נבנתה חומת אבן. ב-1547 בעיר השתוללה שרפה שהרסה 70 בתים. ב-1557 נבנתה טירה. ב-1825 בעיר נבנה תיאטרון.

## אתרים בעלי חשיבות
* בית הספר הגבוה למוזיקה של דטמולד
* המוזיאון הפתוח בדטמולד

## ערים תאומות
* 
* 
* 
* 
* 

## קישורים חיצוניים

* 
* 

קטגוריה:נורדריין-וסטפאליה: ערים
עיפא

**עיפא** (נקרא גם **איפה** ובירושלמי נקרא **חיפא**) היה אמורא בן הדור הרביעי, תלמידו של רבה, ובנם של רחבה דפומבדיתא וחומא, נינתו של רב יהודה.

הוא ואחיו אבימי מכונים בתלמוד בשם "חריפי דפומבדיתא".

## קישורים חיצוניים
* 

## הערות שוליים

קטגוריה:משפחת רב יהודה
קטגוריה:הדור הרביעי לאמוראי בבל
קטגוריה:תלמידי רבה
בורסת פרסום

**בורסת פרסום** (באנגלית: **ad exchange**) היא פלטפורמה טכנולוגית לסחר בפרסום מקוון בין ספקי תוכן המוכרים הזדמנויות חשיפה לבין מפרסמים הקונים את הזדמנויות החשיפה. בורסות הפרסום מחליפות את השיטה המסורתית של משא ומתן בין בני אדם בתהליכים אוטומטיים שבמרכזם תהליכי מכרז (בידינג) המתרחשים בזמן אמת, כלומר בכל פעם שצריכה להתקבל החלטה איזו פרסומת להציג לאיזה משתמש. הפרסומות מוגשות למשתמש בהתאם לפרמטרים שנקבעים על ידי הצדדים בנוגע למחיר ולקהל היעד.

התהליכים האוטומטיים של בורסות הפרסום מייעלים את הסחר בפרסום לשני הצדדים המעורבים בו – הקונים (מפרסמים וסוכנויות פרסום) והמוכרים (מו"לים של תוכן מקוון) – על ידי כך שהם מייתרים או מצמצמים את תהליכי המשא ומתן האטיים והיקרים בין בני אדם. על פי רוב מנהלים הצדדים את פעילותם בבורסות הפרסום באמצעות פלטפורמות היצע (SSP) ופלטפורמות ביקוש (DSP).

## ראו גם
* פרסום באינטרנט
* פלטפורמת ביקוש
* פלטפורמת היצע
* פרסום בזמן אמת
* Header bidding

קטגוריה:שיווק באינטרנט
קטגוריה:מסחר
קטגוריה:פרסום
פלטפורמת ביקוש

**פלטפורמת ביקוש** (באנגלית: **Demand Side Platform**; בראשי תיבות **DSP**) היא מערכת המאפשרת למפרסמים, הקונים שטחי פרסום דיגיטליים ממו"לים של תוכן (אתרי אינטרנט) לנהל את פעילותם מול בורסות פרסום (ad exchanges) ובורסות נתונים (data exchanges) דרך ממשק יחיד.

ההחלטה איזו פרסומת תוצג למשתמש באתרים שבהם מוצגות הפרסומות מתקבלת בבורסות הפרסום, על פי רוב בזמן אמת, בתהליך של בידינג בזמן אמת (Real Time Bidding). באמצעות פלטפורמות ביקוש יכולים המפרסמים לנהל את הצעותיהם במכרזים אלה, כלומר לקבוע את המחיר שהם מוכנים לשלם על חשיפות או על אינטראקציה מסוגים אחרים על הפרסומות, וכן לפרט את הפרמטרים שלפיהם יוצג הפרסום, הנוגעים בדרך כלל למשתמשים ולהתנהגותם, כדי למקד את הפרסום בקהל היעד הרצוי.

פלטפורמות הביקוש מקנות למפרסמים גישה לאפשרויות פרסום רבות שעליהן הם יכולים להתמודד, וכן למידע על החשיפה לפרסום בפועל ועל ביצועיו, מידע היכול להיות בסיס לאופטימיזציה של הפרמטרים כדי להשיג אפקטיביות משופרת של הפרסום.

## ראו גם
* פלטפורמת היצע
* בורסת פרסום
* פרסום באינטרנט
* פרסום בזמן אמת
* פאבלישר (פרסום)

## הערות שוליים

קטגוריה:שיווק באינטרנט
קטגוריה:מסחר
קטגוריה:פרסום
בעניין היהודים

**בעניין היהודים** (בלטינית: **Sicut judaeis**) הייתה בולה אפיפיורית שהתוותה את עמדתה הרשמית של האפיפיורות ביחס ליהודים בימי הביניים ולאחריהם. הבולה הוכרזה בשנת 1120 על ידי האפיפיור קליקסטוס השני, ונועדה להגן על יהודים שסבלו במהלך מסע הצלב הראשון (כ-5,000 יהודים נטבחו בתקופה זו). הבולה אושררה מחדש על ידי אפיפיורים רבים עד המאה ה-15.

בין היתר, אסרה הבולה על נוצרים להכריח יהודים להתנצר, לפגוע בהם, לקחת את רכושם, להפריע לחגיגות החגים שלהם, לפגוע בבתי הקברות שלהם ולנדות ולהחרים אותם.

הבולה משנת 1120 לא הייתה הביטוי האפיפיורי הראשון נגד ההתעללות ביהודים. בשנת 1065, למשל, האפיפיור אלכסנדר השני כתב לבראנז'ה, השליט החילוני של נרבון בימי ביניים ולבישוף העיר, ושיבח אותם על שמנעו את הטבח ביהודים במחוז שלהם, והזכיר להם שאלוהים לא מאשר שפיכת דם. גם בשנת 1065 נזף אלכסנדר בלנדולף ה-6  מבנוונטו "שאין להמיר את היהודים בכח."

## תמצית הבולה
"אין על [היהודים] לסבול שום דעות קדומות. אנו מתוך הצניעות והאדיקות הנוצרית והשמירה על עקבות הזיכרון המאושר שלנו, שהניחו בפנינו קודמינו, האפיפיורים הרומיים קליקסטוס, אאוגניוס, אלכסנדר, קלמנט, מודים על עתירתם ומעניקים לה את הגנת הבאקלר שלנו.
אנו מצווים ששום נוצרי לא יכפה עליהם להיטבל, בין אם בחוסר נכונות או סרבנות, או על ידי אלימות. אך, ברגע שאחד מהם בוחר מרצונו ולמען האמונה, להימלט אל הנוצרים, ברגע שהבחירה שלו הפכה לברורה, עליו להתקבל כנוצרי ללא קטרוג. שכן, הנטבל לא מרצון איננו מאמין באמת כפי הנדרש על-מנת להיטבל כראוי כנוצרי.

בנוסף, אל לנוצרי להניח [שביכולתו]... לפגוע בהם, או לגזול רכושם באלימות, או לשנות מנהגיהם הטובים, בכל מקומות מושבם. מעבר לכך, בחגיגותיהם אל לאיש לטרדם בשום אופן, לא באלות ובאבנים, ואסור לנסות לדרוש או לסחוט מהם שירותים שהם לא חייבים לו, פרט לאלה [לשירותים] שהם כבר רגילים לבצע מפעמים עברו.
... אנחנו מצווים... כי אין להשחית או לצמצם בתי קברות יהודים, גם לא להוציא גופות מקברים לאחר שנקברו במטרה להרוויח כסף.
כל המפר צו זה... יענש בנידוי, אלא אם כן יכפר על מעשיו מידה כנגד מידה."

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בולות
קטגוריה:יהודים ויהדות בימי הביניים
קטגוריה:מסעי הצלב
פלטפורמת היצע

**פלטפורמת היצע** (Supply Side Platform, SSP) היא פלטפורמה טכנולוגית המאפשרת למו"לים של תוכן דיגיטלי לנהל את היצע הזדמנויות החשיפה שהם מוכנים להציע על מנת לנצל אותו באופן אופטימלי ולהפיק הכנסות מן התוכן שהם מספקים.

פלטפורמות היצע מקנות ללקוחותיהן דרך יעילה להגיע לפרסום ממקורות שונים כדי לנצל באופן אופטימלי את אפשרויות החשיפה שהם מציעים למפרסמים. יעילותן מושגת הודות לדרגה גבוהה של אוטומציה. פלטפורמות ההיצע גם מציעות מידע ותובנות בנוגע לקהלים ולערוצי הכנסה שונים מפרסום, ומאפשרות התאמה של הפרסום לקהלים מוגדרים על פי פרמטרים שונים. על פי רוב נבחרות בהן הפרסומות שבסופו של דבר מוצגות למשתמשים בתהליכי בידינג בזמן אמת (RTB) דרך בורסות הפרסום (ad exchanges) שאליהן מקשרות פלטפורמות ההיצע את המו"לים. המפרסמים, מצידם, מתקשרים עם בורסות הפרסום באמצעות פלטפורמות ביקוש (DSP).

## ראו גם
* פלטפורמת ביקוש
* בורסת פרסום
* פרסום באינטרנט
* פרסום בזמן אמת

קטגוריה:שיווק באינטרנט
קטגוריה:מסחר
קטגוריה:פרסום
Flawless

**Flawless **(בעברית: **ללא רבב**, מעוצב: ****) הוא שיר של הזמרת האמריקאית ביונסה מאלבומה החמישי, Beyonce. השיר יצא כסינגל החמישי מן האלבום ב-12 באוגוסט 2014. השיר הופק על ידי היט-בוי, ביונסה, ריי ריל ובוטס. ביונסה הוציאה גרסה מוקדמת של השיר, בשם "Bow Down / I Been On", במרץ 2013.

מבחינה מוזיקלית "Flawless" מורכב משני חלקים: "Bow Down" ו"Flawless" אשר מופרדים על ידי נאום "כולנו צריכים להיות פמיניסטים" של הסופרת הניגרית צ'יממנדה נגוזי אדיצ'יה בכנס ה-TEDxEuston. זהו שיר מסוג טראפ-פופ עם מנהג מלוכלך וקצב גרובי. עם יציאתו, השיר התקבל בצורה חיובית על ידי מבקרי מוזיקה ששיבחו במיוחד את השימוש בנאום של אדיצ'יה ואת מילות השיר עצמו. לאחר שיצא כסינגל לרדיו, השיר הגיע לשיא כאשר הגיע למקום ה-41 במצעד הבילבורד הוט 100.

הווידאו קליפ של השיר בוים על ידי ג'ייק נאוה והוא כולל כוריאוגרפיה של לאס טווינס וכריס גרנט.
השיר בוצע על ידי ביונסה בחלק האירופאי של סיבוב ההופעות העולמי שלה "The Mrs. Carter Show World Tour", ואף נוסף לסיבוב ההופעות המשותף שלה עם בעלה ג'יי זי, "On the Run Tour". כמו כן, השיר בוצע בטקס הווידאו-קליפים של MTV לשנת 2014.

## רמיקס בשיתוף ניקי מינאז'

לשיר יצאה גרסת רמיקס בהשתתפות הזמרת והרפארית ניקי מינאז' שיצא באתר האינטרנט של ביונסה ב-2 באוגוסט 2014. קולומביה רקורדס הוציאה גרסה זו כסינגל ב-12 באוגוסט 2014 לרדיו בארצות הברית. גרסה זו היא גם הסינגל הראשון של מהדורת הפלטיניום של האלבום שיצאה לאור ב-24 בנובמבר 2014. גרסת הרמיקס של השיר כוללת בתים חדשים שנוספו על ידי ביונסה וניקי ומסמנת את שיתוף הפעולה הראשון בין הזמרות. המוזיקה של גרסת הרמיקס הייתה שונה מעט מהגרסה המקורית, כשכמה חלקים אורגנו מחדש ושונו. עם יציאתו, זכה הסינגל לביקורות חיוביות ממבקרי מוזיקה ששיבחו את הכימיה בין שתי הזמרות ואת שילוב קולותיהן. המילים שביונסה שרה על תקרית המעלית הידועה לשמצה בין בעלה ג'יי-זי ואחותה סולאנג' נואלס זכו לתשומת לב תקשורתית רבה. השיר נבחר לשיר הטוב ביותר לשנת 2014 על ידי המגזין האמריקאי Time. יומיים לאחר הפצת הרמיקס הוציאה הרפארית ליל קים גרסת רמיקס חדשה לשיר בהשתתפותה. השיר הגיע לשיא כאשר הגיע למקום ה-41 במצעד הבילבורד הוט 100. לגרסה יצא וידאו קליפ רשמי המכיל את הופעתה של ביונסה יחד עם ניקי בצרפת.

## מיקומי שיא

## קישורים חיצוניים

## הערות שוליים

קטגוריה:שירי ביונסה
קטגוריה:שירי ניקי מינאז'
קטגוריה:שירים באנגלית
קטגוריה:שירים שנכתבו על ידי ביונסה
קטגוריה:שירים שנכתבו על ידי היט-בוי
קטגוריה:שירים שהופקו על ידי ביונסה
קטגוריה:שירים שהופקו על ידי היט-בוי
קטגוריה:וידאו קליפים בשחור-לבן
קטגוריה:וידאו קליפים שבוימו על ידי ג'ייק נאוה
קטגוריה:שירים עם נושאים פמיניסטיים
קטגוריה:שירי מוזיקת טראפ
טינה

ממוזער|איור של אישה מרירה
**טִינָה֫** (קרויה גם **מרירות**) היא רגש שלילי (הדומה לכעס או שנאה), הנוצר כתגובה למאורע אמיתי או מדומיין שבו אדם חש כי נעשה עוול.

טינה יכולה להיווצר בעקבות חוויה שלילית החוזרת על עצמה, או חוויה שלילית שנצרבת בזיכרונו של אדם.

כשאדם חש טינה כלפי עצמו, הדבר נקרא חרטה.

## פסיכולוגיה
### גורמים

ישנם מצבים רבים העשויים לגרום לתחושת טינה, והמשותף להם הוא שהאדם שמרגיש את הטינה, נתקל במעשה או במצב שנתפס על ידו כפסול (בדרך כלל מצב הכולל חוסר-צדק או השפלה).
דוגמאות למצבים כאלו עשויות להיות: מצבים בהם ישנה השפלה פומבית של אדם, יחס רע לאדם מסוים מבלי שזה יעז להגיב במחאה, מצבים שבהם יש אפליה, דעות קדומות, קנאה, ותחושה של ניצול על ידי אחרים.
טינה יכולה להיווצר גם כתוצאה מכישלון של מצבים רומנטיים, דחייה על ידי האחר או בגידה באמון.

### סימנים
ממוזער|הבעת פנים מרירה

בניגוד לרגשות רבים אחרים, לטינה אין ביטוי פיזי מוגדר שבעזרתו ניתן לזהותה. עם זאת, הביטוי הפיזי של הרגש עשוי להיות זהה לביטוי פיזי של רגשות דומים כמו כעס או שנאה העשויים לבוא לידי ביטוי בחשיפת שיניים, סומק או כיווץ גבות.

טינה היא רגש חבוי בדרך כלל, והיא עשויה להתבטא בזיוף רגשות. (דיבור בצורה צינית כלפי אדם או עליו, זיוף של שמחה למראה אדם מסוים וכדומה)
טינה עשויה לגרום הופעת כעס פתאומי ובלתי מוסבר, רוגז, מחשבות כפייתיות על מושא הטינה או דחייה ממנו.

### פירושים
ישנן תפיסות שונות למושג טינה. טינה יכולה להתפרש כביטוי של כעס אך בעוצמה פחותה יותר, או לחלופין, ככעס שנמשך לאורך זמן. רוברט סלומון , פרופסור לפילוסופיה באוניברסיטת טקסס באוסטין, טען כי הטינה קרובה לבוז וכעס. אך לדעתו, הטינה מופנית לרוב לאנשים שבעמדת כוח או מעמד חברתי גבוה יותר, כעס מופנה לרוב כלפי אנשים שבעמדת כוח או מעמד זהה, ובוז מופנה לרוב כלפי אנשים שבעמדת כוח או במעמד חברתי נמוך יותר.

## ראו גם
* רסנטימנט
* כעס
* ציניות
* חרטה
* נקמה

## קישורים חיצוניים

## הערות שוליים

קטגוריה:רגשות
אברהם יפה שלזינגר

הרב **אברהם יפה שלזינגר** (נולד בכ"ג באדר א' תש"ח, 4 במרץ 1948) הוא רבה של קהילת "מחזיקי הדת" בעיר ז'נבה לשעבר, וכיום רב קהילת "בצל החכמה" ונשיא הישיבה הנושאת שם זה בירושלים.

## ביוגרפיה
נולד בתל אביב כבן זקונים לרב מרדכי יפה-שלזינגר (אב"ד אייזנשטט, רב קהילת "חוג חת"ם סופר" בתל אביב וחבר מועצת גדולי התורה של אגודת ישראל), ולרבנית רייזל. למד בתלמוד תורה "יסודי התורה" בתל אביב, ובישיבת קול תורה בראשות הרב שלמה זלמן אוירבך. בחלק מתקופה זו ישן בביתו של הרב יחזקאל אברמסקי. לאחר מכן עבר לישיבת חברון, ששכנה אז בגאולה, ובין היתר למד בחברותא עם הרב אהרן יפה'ן.

עוד לפני חתונתו כבר סמכו לרבנות הרב אברהם יפה'ן. כמו כן קיבל היתר הוראה מהרב ישראל ולץ, מהרב משה חברוני ומהרב שמואל הלוי ואזנר.

בשנת תשכ"ח (1967) נישא לגיטל, בתו של הרב בצלאל שטרן, גאב"ד מלבורן ווינה ובעל תשובות 'בצל החכמה'. בני הזוג התגוררו בקריית מטרסדורף בירושלים. בתקופה זו מסר 'חבורות' שבועיות בביתו. בין משתתפי החבורה היה הרב יהושע ארנברג. לאחר כשנתיים עבר לתל אביב ועמד שם בראשות הכולל המקומי של קהילת 'חוג חת"ם סופר'.

בחודש חשוון תשל"ג (1972) נבחר לכהן כרב קהילת "מחזיקי הדת" בז'נבה, וכעבור חצי שנה החל לכהן שם.

בשנת תשס"ו (2005) פתח בית מדרש ברחוב סורוצקין בירושלים, וקרא לו "בצל החכמה", על שם חמיו. במקום בית כנסת וכולל ערב ללימוד סדר קדשים בראשות חתנו הרב אברהם הירשוביץ.

בשנת תשע"ח (2018) עלה לישראל.

בקיץ תשע"ט (2018) נפתחה ישיבת 'בצל החכמה' בנשיאותו.

הרב שלזינגר מוסר בה שיעור כללי מדי שבוע וכן הוא מוסר שיעורים שבועיים בבית הכנסת.

הרב שלזינגר עומד בנשיאות "גנזך קידוש השם" יחד עם הרב ישראל מאיר לאו, כמו כן הוא נשיא "כולל זיבנברגן", ובשנת ה'תשנ"א התמנה לאמרכל 'כולל שומרי החומות – קופת רבי מאיר בעל הנס'. כיהן כחבר נשיאות מרכז רבני אירופה עד תשס"ט.

הרב שלזינגר הוא חתן פרס ירושלים לספרות תורנית לשנת תשס"ח.

## ספריו
***שו"ת באר שרים** שבעה חלקים. החל מתשל"ח. בשנת תשע"ג יצאה מהדורה מסודרת לפי סדר השולחן ערוך, הרמב"ם והתלמוד.
***באר שרים** - על התורה, חמישה כרכים
***באר שרים** - על המועדים, שלושה כרכים
***[[הגדה של פסח]] באר שרים**

הוציא גם את ספרו של סבו, הרב שמואל שלזינגר, "מילי דאבות" ובסופו קונטרס ממנו בשם "מילי איש" (תשל"ו); את ספרי סבו הרב שמואל צילץ, ספרי סבו הרב אברהם גלזנר מקלוז' - "חזון למועד" ו"דור דורשיו", וספר של אביו, "בגדי מרדכי" (תשנ"ח).

## משפחתו
הרב שלזינגר הוא צאצא של בעל הלבוש, רבי מרדכי יפה, של רבי עקיבא איגר ושל החת"ם סופר.
לרב שלזינגר ארבעה בנים וארבע בנות. בנו הרב עקיבא מכהן כראש כולל 'טשאבא' בשכונת סטמפורד היל בלונדון. בנו הרב שמואל צבי הוא מרבני הכולל. חתנו הרב חיים אהרן פרידמן גר בניו יורק ומשמש מנהל רוחני של ישיבת קאשוי ואב"ד קהילת 'מגן אברהם' בבורו פארק. חתנו הרב אברהם הירשוביץ מתגורר בהר נוף.

אחיו הם הרב שמואל עקיבא, רב קהילת "עץ חיים" בשטרסבורג, והרב יוסף, רבה של פרנקפורט. גיסיו הם הרב אליהו ברוך וואלט, רבה של סאו פאולו (חתן אביו), הרב חיים שטרן - רבה קהילת מחזיקי הדת בווינה והרב שמחה בונם סופר מפרשבורג (חתן חמיו).

## קישורים חיצוניים
* שיעורי הרב אברהם יפה שלזינגר באתר יוטיוב
* 
* 

## הערות שוליים

קטגוריה:רבנים שווייצרים
קטגוריה:רבנים חרדים
קטגוריה:בוגרי ישיבת חברון כנסת ישראל
קטגוריה:בוגרי ישיבת קול תורה
קטגוריה:גנזך קידוש השם
קטגוריה:ז'נבה: רבנים
קטגוריה:מחברי ספרי שו"ת ישראלים
קטגוריה:זוכי פרס ירושלים
קטגוריה:פרשני הגדה של פסח
קטגוריה:מהדירי ספרות תורנית
קטגוריה:משפחת סופר
קטגוריה:ישראלים שנולדו ב-1948
מטי צרפתי הרכבי

**מַטִי צָרְפָתִי הַרְכַּבִי** (נולדה ב-13 באוגוסט 1962, י"ג באב ה'תשכ"ב) היא פוליטיקאית ישראלית המכהנת כחברת כנסת מטעם מפלגת יש עתיד. לפני כהונתה בכנסת הייתה ראש המועצה האזורית יואב.

## ביוגרפיה
צרפתי הרכבי נולדה בשנת 1962 בקריית אתא, בת להורים ממוצא יווני. בגיל שנה התייתמה מאביה הביולוגי, שנהרג בתאונת דרכים במהלך שירותו הצבאי במילואים. היא גדלה עם אמה ואביה החורג. למדה ביולוגיה בתיכון בקריית אתא ושירתה בצה"ל בחיל האוויר.

לאחר שחרורה למדה בפקולטה לחקלאות של האוניברסיטה העברית וסיימה תואר ראשון כאגרונומית בהתמחות בגידול בעלי חיים. ב-1992 השלימה את לימודיה לדוקטורט באוניברסיטה העברית, בחקר גנטיקה של צמחים (בהנחיית פרופ' דני זמיר). עבדה באגף מחקר ופיתוח כחוקרת ומפתחת זנים ובאגף השיווק כמנהלת מוצר בחברת הזרע ג'נטיקס.

הייתה מתנדבת בשותפות 2000 וכיהנה כיושבת ראש שותפות ליהיי ואלי - יואב מאז הקמתה. הייתה פעילה בתחום הקהילתי והחברתי, שימשה יושבת ראש ועד ההורים, הייתה שותפה להקמת פורום נשים ומתנדבת במדים במשמר הגבול. במאי 2011 התמודדה בבחירות לראשות מועצה אזורית יואב ונבחרה ברוב של 54%.

ב-7 במרץ 2017 הודיעה צרפתי הרכבי, יחד עם עוד 6 ראשי מועצות אזוריות, על הצטרפותה למפלגת יש עתיד.

באוקטובר 2018 נבחרה לתקופת כהונה נוספת לאחר שאיש לא התמודד מולה בבחירות המוניציפליות.

במקביל לתפקידה כראש המועצה שימשה כגזברית וסגנית יו"ר איגוד ערים לאיכות הסביבה נפת אשקלון, נציגת מרכז מועצות אזוריות לוועדת "אדם וביוספירה ישראלית", נציגת מרכז השלטון המקומי בארגון CEMR.

זכתה באות הגלובוס הירוק בקטגוריית עובד ציבור, מטעם ארגון חיים וסביבה לשנת 2015 ובאות הנגב לאיכות הסביבה לשנת 2017.

לקראת הבחירות לכנסת העשרים וחמש הוצבה במקום ה-18 ברשימת יש עתיד ונבחרה לכנסת.

חברה בוועדה לקידום מעמד האישה ולשוויון מגדרי, בוועדת המדע והטכנולוגיה ובוועדה למיזמים ציבוריים.

## תפקידים ציבוריים לאורך השנים
* יו"ר הוועדה המקומית לתכנון ובניה – מ.א. יואב.
* יו"ר הנהלת המתנ"ס - מ.א. יואב.
* יו"ר עמותת אשכולות יואב (מתנ"ס יואב).
* יו"ר הנהלת עמותת יואב לקידום חינוך תרבות ספורט ותיירות.
* יו"ר דירקטוריון חכ"ל יואב.
* יו"ר מעברים נגב צפוני.
* מ"מ יו"ר איגוד ערים לאיכות הסביבה, נפת אשקלון.
* חברה בוועדה המחוזית לתכנון ובניה, לשכת התכנון מחוז דרום.
* חברה באספה הכללית ובוועד המנהל של מכללת אחווה.
* נציגת מרכז מועצות אזוריות לוועדת "אדם וביוספירה ישראלית".
* נציגת מרכז השלטון המקומי בארגון CEMR.
* חברה בוועד ההנהלה של המכינות הקדם צבאיות.
* יו"ר הוועדה לסביבה וקיימות – מרכז השלטון האזורי.

## חיים אישיים
נשואה לערן הרכבי ואם לשלושה. מאז 1990 מתגוררת במושב סגולה. למשפחה משק חקלאי פעיל של כרמי יין.

## קישורים חיצוניים

* מטי צרפתי הרכבי, באתר ערוץ כנסת

* מטי צרפתי הרכבי, ברשת החברתית פייסבוק
* מטי צרפתי הרכבי ברשת החברתית אינסטגרם
* 

## הערות שוליים

קטגוריה:נשים בראשות מועצות אזוריות בישראל
קטגוריה:ראשי מועצה אזורית יואב
קטגוריה:בוגרי תיכון רוגוזין, קריית אתא
קטגוריה:יתומות צה"ל
קטגוריה:יתומי צה"ל
קטגוריה:ראשי רשויות מקומיות מטעם יש עתיד
קטגוריה:בוגרי האוניברסיטה העברית בירושלים: חקלאות
קטגוריה:בוגרות האוניברסיטה העברית בירושלים: חקלאות
קטגוריה:בעלות תואר דוקטור מהאוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:נשות המושב
קטגוריה:אנשי המושב
קטגוריה:חברי הכנסת העשרים וחמש
קטגוריה:חברות הכנסת העשרים וחמש
קטגוריה:חברות הכנסת מטעם יש עתיד
קטגוריה:קריית אתא: חברי הכנסת
קטגוריה:ישראליות שנולדו ב-1962
קטגוריה:ישראלים שנולדו ב-1962
נורמן (אוקלהומה)

**נורמן** (באנגלית: **Norman**) היא בירת מחוז קליבלנד במדינת אוקלהומה בארצות הברית. העיר נמצאת במרחק של 30 קילומטרים דרומית לבירת אוקלהומה אוקלהומה סיטי והיא חלק מהמטרופולין שלה. בעיר מתגוררים 110,925 תושבים (נכון ל-2010).

## היסטוריה
בשנות ה-30 של המאה ה-19 הממשל האמריקני התחיל להעביר את חמשת השבטים המתורבתים, חמש הקבוצות האינדיאניות שהוכרו אז על ידי הממשל, לאזור אוקלהומה. לאזור בו נמצאת נורמן הועברו ב-1833 בני שבט הקריק (Creek Nation).

לאחר מלחמת האזרחים האמריקנית בני הקריק הואשמו בסיוע לכוחות קונפדרציית המדינות של אמריקה ולכן הם אולצו למסור בחזרה את השטחים לידי הממשל ב-1866. בתחילת שנות ה-70 של המאה ה-19 הממשל הפדרלי שלח משלחת לבדוק את האזור שהובלה על ידי אבנר ארנסט נורמן. המשחת התיישבה באזור בו נמצאת העיר היום והם תלו שלט בקרב המחנה שלהם עליו נכתב "Norman’s Camp" (מילולית: "המחנה של נורמן") כהוקרה למנהיג המשלחת. כשהתיישבות קבע הוקמה באזור לאחר מכן הוחלט לאמץ את השם נורמן.

ב-1889 הממשל פתח את האדמות באזור להתיישבות ו-150 אנשים התיישבו באזור נורמן. ב-1890 הוקמה באזור ההתיישבות אוניברסיטת אוקלהומה. נורמן הוקמה רשמית שנה לאחר מכן, ב-13 במאי 1891.

## חינוך
בעיר נמצאת אוניברסיטת אוקלהומה, האוניברסיטה הגדולה ביותר במדינת אוקלהומה.

## תחבורה
באוקלהומה סיטי נמצא נמל התעופה ויל רוג'רס וורלד, המשרת גם את נורמן.

העיר נמצאת במסלול כביש בין-מדינתי 35, המקשר בין המדינות טקסס ומינסוטה. היא גובלת עם עיירה סלוטרוויל.

## ערים תאומות
*  
*  
* 
* 

## קישורים חיצוניים

* 
* 

## הערות שוליים

קטגוריה:אוקלהומה: ערים
קטגוריה:יישובים שהוקמו ב-1891
יששכר בר אילווי

ממוזער|בצעירותו
רבי **יששכר בר (ברנרד) אילווי** (באנגלית: **Bernard Illowy**; תקע"ד, 1814, קולין, בוהמיה - ג' בתמוז תרל"א 22 ביוני 1871, סינסינטי, אוהיו) היה רב ומנהיג אורתודוקסי בארצות הברית במאה ה-19.

## ביוגרפיה
נולד בקולין (), שבבוהמיה לרב יעקב יהודה ליב אילווי בצעירותו היה מתלמידי החת"ם סופר שסמך אותו בסמיכת חכמים, הוא למד גם אצל רבי חיים דייטשמן. את לימודי הדוקטורט שלו השלים באוניברסיטת פסט, אחרי שקיבל את תואר הד"ר לפילוסופיה, למד תקופה בבית המדרש לרבנים בפאדובה אצל שד"ל. נישא לבתו של רבי וולף שיף מרודניץ.

בסביבות שנת 1850 התמנה כרב המחוזי של הסן-קאסל, אך בשל הלשנה נאלץ להגר ב-1858 לארצות הברית. הוא כיהן כרב ודרשן בניו יורק, פילדלפיה, סנט לואיס, סירקיוז, בולטימור, ניו אורלינס וסינסינטי בה נפטר בגיל 57 בג' בתמוז תרל"א 22 ביוני 1871.

ספרו, שו"ת **מלחמות אלהים**, נדפס למעלה מארבעים שנה לאחר פטירתו בברלין, תרע"ד.

## חיים אישיים
נשא לאשה את קתרין בת הסוחר זאב וואלף שיף מרודניץ, ממנה נולדו לו 3 בנים ובת.

## פסיקותיו
ידועות פסיקותיו בהלכה בכמה עניינים:
* כשרותם של אתרוגי דרום ארצות הברית, שנידונה בימי מלחמת האזרחים האמריקנית, בהיותו רב בניו אורלינס. הוא קבע כי האתרוגים מורכבים, אך מאחר שאין לקבוע בוודאות כי הם פסולים, יש ליטול אותם בלא ברכה.
* התיר קבורת גיורת בקבר ישראל על סמך שמירת המצוות שלה, אף שלא היו לה מסמכים המאשרים את הגיור.
* התיר לבצע נתיחה שלאחר המוות, לצורך לימוד על המחלה ממנה מת המנוח, כדי למנוע מאחרים להידבק באותה מחלה.
* אסר על אכילת ברווז מוסקובי, לאחר משא ומתן בנידון כשרותו עם רש"ר הירש ורבי נתן אדלר מלונדון.
* קבע כי אין לברך על נרות חנוכה שמדליקים במנורת גז בבתי הכנסת.
* אסר לחקוק על מצבות דמות אדם, אך התיר לפסל עליהן דמות חיות (כנראה הנידון היה על מצבתו של יהודה טורו).
* אסר על בני עגונה לומר קדיש אחר אביהם, אף על פי שעצם אמירת הקדיש מותרת במצבי ספק, כדי שלא תיגרם טעות שאמם אלמנה.

## קישורים חיצוניים

* 
* 
* 
* 
* רבי יששכר דב ברנרד אילווי, קברו ופרטים נוספים באתר kevarim.com 
* הביוגרפיה של הרב אילווי, שהדפיס בנו הנרי (צבי) בראש ספרו. באתר **Jewish-American History Foundation**
* 
;ספרו
*  - בהקדמת בנו לספר זה הוא מגולל את קורות אביו בארצות הברית
* 

## הערות שוליים

קטגוריה:מהגרים מצ'כוסלובקיה לארצות הברית
קטגוריה:רבנים אורתודוקסים גרמנים
קטגוריה:רבנים אורתודוקסים
קטגוריה:ניו יורק: רבנים
קטגוריה:בולטימור: רבנים
קטגוריה:פילדלפיה: רבנים
קטגוריה:מחברי ספרי שו"ת אמריקאים
קטגוריה:אמריקאים שנולדו ב-1814
קטגוריה:אמריקאים שנפטרו ב-1871
קטגוריה:סנט לואיס: רבנים
אדא הורן

**איגנץ (יצחק) איינהורן**, שנודע בשמו ההונגרי **אדה הורן** (בגרמנית: **Ignacz Einhorn**; בהונגרית: **Horn Ede**; 25 בספטמבר 1825, נובה מסטו נאד ואהום – 2 בנובמבר 1875, בודפשט) היה כלכלן, פוליטיקאי ומנהיג יהודי-הונגרי.

## קורות חייו
למד בישיבות בברטיסלבה ובפראג, ומאוחר יותר באוניברסיטת פשט. בפשט עבד כעיתונאי בעיתונים היהודיים "פעסטער צייטונג", "די אלגעמיינע צייטונג דעס יודענטומס", ו"דר אוריינט". פמפלט שלו בשם "לשאלת היהודים בהונגריה" (Zur Juden Frage in Ungarn) נדפס בעיר ב-1848. באותה שנה הקים את העיתון Der Ungarische Israelit.

הוא נטל חלק במהפכה ההונגרית של 1848. במהלכה התמנה לראשה של "אגודת הרפורמה" הקיצונית בבירה ונשלח לברלין ללמוד מהרב שמואל הולדהיים. הוא עזב את הבירה בקיץ 1849, כשכוחות האויב התקרבו אליה, והתנדב לשמש רב צבאי במצודת קומארום הנצורה, מעוזם האחרון של המורדים. יחד עם הרב לאופולד לעף, שרדף את אגודת הרפורמה שלו בעזוז קודם לכן, היה היחיד שקיבל מינוי כזה בשנות המהפכה. ביוזמתו פקד הגנרל במקום, גיורג קלופקו, לאפשר לכל החיילים היהודים לחגוג את סוכות. איינהורן לא נטש את המבצר עד ליום הכניעה הרשמי ב-3 באוקטובר. עם דיכוי המהפכה שב לביתו אך לא חש בטוח ונמלט לווינה ומשם לפראג כשהמשטרה הקיסרית בעקבותיו. ב-1850 הגיע ללייפציג ובה שהה כשנתיים. בלייפציג המשיך לכתוב תחת שם העט ששימש אותו מתחילת המהפכה "אדא הורן". ב-1869 התאפשרה חזרתו להונגריה, וזמן מה אחרי כן נבחר כחבר הפרלמנט מטעם מחוז פוז'ון. ב-1872 ניצח בעיר הולדתו נאג'אויהלי וב-1875 נבחר מטעם מחוז טרזווארוש בבירה. באותה שנה התמזגו מפלגת המרכז-שמאל האופוזיציונרית של הורן ומפלגת דיאק השלטת ליצירת המפלגה הליברלית, שהחזיקה ברוב גדול. הוא מונה לשמש כשר המסחר, התעשייה והחקלאות בממשלתו של קלמן טיסה, היהודי הלא-מומר היחיד שהגיע לדרגה כזו עד ל-1917, כשוילמוש ואז'וני קיבל את תפקיד שר המשפטים. הורן נפטר זמן קצר לאחר שנכנס למשרה; 70,000 איש השתתפו בלווייתו.

למרות עמדותיו הליברליות, במאבק בין הזרמים ביהדות הונגריה שהוביל לקרע ביהדות הונגריה צידד בצד האורתודוקסי. הנאולוגים האשימו אותו בכך שעשה זאת תמורת תמיכת יריביהם במפלגת האופוזיציה, עמה היה מזוהה.

## קישורים חיצוניים

* 
* מיכאל סילבר, The Social Composition of the Pest Radical Reform Society 
* 
* 
* 

## הערות שוליים

קטגוריה:שרי החקלאות של הונגריה
קטגוריה:פוליטיקאים יהודים הונגרים
קטגוריה:מהפכנים הונגרים
קטגוריה:עיתונאים יהודים הונגרים
קטגוריה:סופרים יהודים הידועים בשם עט
קטגוריה:יהודים רפורמים
קטגוריה:רבנים צבאיים
קטגוריה:מהפכנים יהודים
קטגוריה:סופרים יהודים הונגרים
קטגוריה:סופרים אסורים (הונגריה, 1944)
קטגוריה:הונגרים חברי הבונים החופשיים
קטגוריה:הונגרים שנולדו ב-1825
קטגוריה:נפטרים ב-1875